
A beszámolót készítő személy neve: Juhos János
Munkahelye: FOTOKER Kft. Békés
Beosztása: ügyvezető
I. A szakmai, kulturális és szaknyelvi felkészítés
A kiutazást megelőzően zajlott a szakmai felkészítés a Békés Megyei Kereskedelmi és Iparkamara épületében. Ez kiterjedt Finnország szakképzési rendszerének tanulmányozására, és a kis és közepes vállalkozások szakember utánpótlásának érdekében a vállalkozások és a szakoktatás kapcsolatának vizsgálatára. 
Juhos János a projekt szakmai vezetője ismertette az Erasmus+ KA1 Szakképzési tanulók és munkatársak mobilitása, a munkaerő piaci igényeknek megfelelő szakképzés kialakítása, a duális szakképzés fejlesztése című programot. Bemutatta a partnerintézményt a Satakunnan  oulutuskuntayhtymä-t, amely Finnországban Helsinkitől észak-nyugtara  a Satakunta régió központja is. Bemutatta a programban részt vevő partnereket, a projektben részt vevők feladatait, és kitért a projekt eredményeinek terjesztésének fontosságára is.

· Lakosság 224 556 fő (2013)
· Munkaerő száma 103 836 fő (15-64 éves)
· Munkanélküli álláskeresők száma 2014 decemberében 15.000 fő, ami 1.600-           zal több, mint egy hónappal korábban és 1.500-zal több, mint egy évvel korábban 
· a munkanélküli álláskeresők aránya a teljes munkaerőhöz képest: 14,5%

· Tartósan - több, mint egy éve - munkanélküliek száma: 3.900 fő, ami -100-zal több, mint egy hónappal korábban és 400-zal több az egy évvel korábbi adathoz képest 

· az ötven év feletti állástalanok száma 6.200 fő, ami 700-zal több, mint egy évvel korábban 

· a 25 év alatti munkanélküli álláskeresők száma 2.100 fő, ami 500-zal több, mint egy hónappal korábban, és 300-zal több, mint egy évvel korábban 

· a munkanélküliség az idősebbek között növekszik
· a betöltetlen állások száma Satakunta régióban decemberben 1.300, ami megközelítőleg ugyanannyi, mint az előző év azonos időszakában 

Satakunta erősen iparosodott és exportra építő régió 
A felkészítést nagyban segítette a Békés Megyei Kormányhivatal Oktatási Főosztályvezetőjének Marton Józsefnek a tájékoztatója, akinek korábbi látogatásain szerzett személyes tapasztalatai nagyban hozzájárultak a felkészítés sikeréhez. További segítséget jelentett, hogy munkaköréből adódóan átfogóan ismerte a finn oktatási rendszert, ami hozzásegített ahhoz, hogy a célfeladatra koncentrálhasson mindenki. 

Az alkalmazott módszer: prezentáció, beszélgetés, képek vetése.
Igen hasznos volt a kiutazás előtt megtartott angol nyelvi felkészítés, ahol a szakterület speciális szakkifejezéseit gyakorolhattuk. 
II. A szakmai tanulmányút során szerzett tapasztalatok

Közlekedési és Környezetvédelmi 

Központ:

Feladatok és szolgáltatások

Marja Karvonen, igazgató

2015 február


Maria Karvonen Gazdaságfejlesztési, Közlekedési és Környezetvédelmi Központ (GKKK) igazgató előadásában megtudtuk, hogy a központ a régió fejlődését három területen segítik elő a kormányzati kezdeményezések és fejlesztési feladatok végrehajtásával.

Ezek: 
· gazdaságfejlesztés,
·  foglalkoztatás és 
·  szakképzettség (G)

Jó gyakorlatnak tartom, hogy egy kézben van mindhárom, egymással szorosan összefüggő terület gondozása.  A gazdaságfejlesztés, foglalkoztatás és szakképzettség céljai közt szerepel a regionális és közösségi struktúrák kiegyensúlyozott fejlesztésének támogatása, valamint a gazdaságfejlesztéssel, innovációskörnyezettel, mezőgazdasággal és foglalkoztatással kapcsolatos intézkedések kidolgozása. Kiemelt feladataik közt szerepel a szakképzettség, az oktatás, a kultúra és a bevándorlók foglalkoztatásának és szociális integrációjának támogatása, amivel összhangot tudnak teremteni a különböző területen.
A Központ feladatai és szolgáltatásai: 
· tanácsadás, finanszírozásai és fejlesztési szolgáltatások KKV-k számára

· a gazdasági és innovációs környezet fejlesztése

· regionális gazdaságfejlesztés és foglalkoztatáspolitika 

· a földművelés és az agráripar fejlesztése 

· a halászati ipar támogatása 

· a bevándorlók szociális integrációja és foglalkoztatása 

· a foglalkoztatási és gazdasági változások/trendek előrejelzése, hiányszakmák és képzettségi szükségletek előrejelzése

· a kultúra és a kreatív gazdaság támogatása 

· szakképzés és felnőtt-szakképzés oktatás tervezése
· a strukturális alapokhoz (ESF/ERDF) köthető feladatok 

Mint kamarai alelnöknek érdekes volt részletesen megismerni a vállalkozásoknak szóló tanácsadást, a finanszírozást és a fejlesztési szolgáltatásokat. Ez elsősorban az oktatás fejlesztési szolgáltatások finanszírozására terjed ki, valamint támogatja a kis és közepes vállalkozások alapítását, segíti annak növekedését. Ezek: 

·  a vállalkozások nemzetköziesítése, 

·  a vezetési képességek és az üzleti hatékonyság fejlődése, 

·  technológiai fejlődés és innováció előmozdítása, 

·  oktatás az új alkalmazottaknak. 

A tanácsadási szolgáltatások általában ingyenesek a képzési és konzultációs szolgáltatások jelentősen támogatottak KKV-k számára.

 A Gazdaságfejlesztés Központ részt vesz a fejlesztési projektek finanszírozásában is, amely részben nemzeti, részben az Európai Strukturális Alap (ERDF) és az Európai Mezőgazdasági - Vidékfejlesztési Alap forrásaiból, közösen valósul meg. 

Ugyancsak érdekes volt megismerni, mint kamarai alelnöknek a KKV-k fejlesztési projektjeinek támogatását. Ezek az: 

· üzletfejlesztési támogatás (yrityksen kehittämisavustus, yritystuki), mint az állam által megítélt támogatás, 

· a kis és közepes vállalkozások számára nyújtható befektetés vagy más fejlesztési tevékenység támogatására. 

Célja, a vállalkozás versenyképességének hosszú távon való növelése. A támogatott projektekkel szemben támasztott elvárás az, hogy szignifikánsan hozzájáruljanak a vállalkozás növekedéséhez, a technológiai fejlettségéhez, a nemzetköziesítéshez, és a termelékenységéhez. A hangsúly a startup cégeken van, és ott is az üzleti tevékenységüket első sorban nemzetközi szinten terjeszkedő vállalkozások erősítésén.
Az üzletfejlesztési támogatás nyújtható: 

· anyagi és immateriális befektetésekre - úgymint ingatlanok, gépek és felszerelések vásárlása, vagy pl. szabadalmi jogok, licencek, know-how-k megvásárlására,
· egyéb fejlesztési tevékenységekre, mint üzleti tudás növelésére, a cégek nemzetköziesítésére a termékek termelési módszerek fejlesztésére.
Az üzletfejlesztési támogatás maximális mértéke függ a vállalkozás helyétől és méretétől, valamint a projekt természetétől. Satakunta régióban a teljes, beruházásokra fordított összeg 10-20%-át teszik ki az eszközbefektetési támogatásokból finanszírozott beruházások, az egyéb fejlesztési intézkedésekre fordított támogatások részaránya 50%-nál is magasabb 
lehet. 

A képzési kínálat minden célcsoportot lefed, és könnyen áttekinthető:
	Képzés 
	Toborzási képzés 
	 Változás képzés 
	Szakosító képzés 

	Célcsoport 
	Minden munkaadó 
	Minden munkaadó 
	Minden munkaadó, különösen a kkv-k 

	Helyzet 
	Ha nincs gyakorlott munkavállaló amely megfelelne a munkaadó igényeinek 
	Létszámcsökkentéssel összefüggő képzés, hogy segítse az álláskeresési készségeket 
	Műszaki vagy szervezeti változások, amelyek a vállalkozó és a munkavállaló készségeinek megújítását  kívánják meg. Alkalmazható továbbá határozott idejű szerződés-felfüggesztések esetéből adódó elbocsátásnál is. 

	Finanszírozás 
	Kormány 70%
Munkaadó 30%
	Kormány 80% 
Munkaadó 20%
	Kormány 50-70%, Munkaadó 30-50 % 

	Tartalom 
	Szakképzés 
(min. 10 nap – 2  év/diák, 
 általában 3 -9 hónap)
	Szakképzés vagy előkészítő képzés 
(min. 10 nap – 2 év/diák)
	Szakképzés 
(min. 10 nap – 2 év/diák)


Hiányszakmák és képzettségi szükségletek előrejelzése
Mint kamarai alelnöknek és a Békés megyei fejlesztés is Képzési Bizottság elnökének soka hasznos információval szolgált Gazdaságfejlesztési és a Foglalkoztatási és Gazdaságfejlesztési iroda munkájának megismerése. Ez felelős a rövidtávú, hat hónapon belüli előrejelzések készítéséért. A hosszú távú tervezés a Satakuntai Regionális Tanáccsal közösen készül. 

A hosszú távú előrejelzéseket a munkaerő-piaci tréningek tervezésénél felhasználják fel. Ennek egyik módja az Ammattibarometri - Satakunta készítése (az ’ammatti’ szakmát, állást jelent), amit Foglalkoztatási iroda szakértői készítenek évente három alkalommal. Összefoglalja a képzési szükségleteket a munkaerő-piaci kereslettel és kínálattal. A vizsgálatuk a hozzánk hasonló számú, mintegy 250 állás/szakma értékelésére, a szakemberek keresletének és kínálatának arányára vonatkozik. A szakértők véleménye a keresleti igényeken (alkalmazottakat kereső vállalkozások), különböző jelentéseken és üzleti megbeszéléseken alapul. Bár a finn gazdaság általában jobban teljesít, mint a hazai, azonban meg kellett állapítani, hogy a az utóbbi évek magyarországi gyakorlata a munkaerő-piaci  igények felmérésében sokkal szélesebb alapokon nyugszik és a reprezentatív felmérésnek köszönhetően statisztikai számokkal jól alátámaszthatók. A Megyei Fejlesztési és Képzési Bizottságok több éves munkájának köszönhetően lassú, pozitív irányú elmozdulás már tapsztalható és elmondhattuk mi is, hogy e tekintetben élen járunk.

Satakunta Alkalmazott Tudományok Egyetemén a Business Gyorsító megtekintése Teppol Lundellel

Alelnök úr a beszámolóhoz készíti a dukumentációs kéepit, és a projektcsoport tagjai
A Satakunta-i Oktatási Szövetségben

A kötelező 9 évfolyamos általános iskolai képzés után a tanulók választhatnak az akadémikus jellegű gimnáziumi képzés és a szakképzés között. 

Az általános iskola befejezése után 95,5 % folytatja tanulmányait valamilyen formában:

2,5 % önkéntes kiegészítő alapozó képzésben vesz részt, 

54,5 % gimnáziumi képzésben, 

38,5 % szakképzésben vesz részt.


A szakképzés általános célja: a tanulókat felkészíteni a szakképesítés megszerzéséhez szükséges kompetenciákra (tanulási eredményekre), a munka világában való tájékozódásra és támogatni az élethossziglani tanulást. 

A szakképzésben az iskolarendszerű szakképzés és a felnőttképzés gazdaságossági szempontból ugyanazt az infrastruktúrát használva egy intézményben folyik. 
Országosan évente 146 ezer tanuló vesz részt az iskolarendszerű szakképzésben. Közülük 4 500 szakképzésre előkészítő képzésen vesz részt. 

A legnagyobb szakterületek közötti tanulói megoszlás: 

műszaki és szállítási kb. 36%, 

üzleti adminisztráció 19%, 

egészségügyi szociális 17%, 

vendéglátás és turizmus 13%, 

művészeti 7%, 

természeti erőforrások 6% és 

sport  ágazat2%.
Iskolarendszerű szakképzés 
· A szakképesítések tartalmi kialakítása a munkaerő-piaci szereplők igényeinek figyelembe vételével történt. 
· Egy szakképesítés 120 kredit teljesítésével szerezhető meg ami 3 éves teljes idejű képzésnek felel meg, előzetes tudás beszámítással a képzési idő csökkenthető. 
· A szakképesítések a foglalkoztatáshoz és a szakmai tevékenységhez szükséges kompetenciák megszerzésére (tanulási eredmények) alapozott. 
· A szakképesítés megszerzéséhez legalább 20 kredit üzemi gyakorlat (on-the –job training) teljesítése szükséges. 
· A munka világában szerzett gyakorlat, előzetes tudás beszámítása lehetséges a szakképzés idejének rövidítése, egyéni tanulási utak biztosítása érdekében. 
· A szakképesítések megszerzése szakirányú felsőoktatási tanulmányok megkezdésére jogosít. 
A Sataedu Szakképző központ:
- tulajdonosa 17 önkormányzat, mint fenntartó, 
- az érintett önkormányzatok lakosságszáma: 100 000
- Satakunta regió lakosainak száma:      230 000
- A tanulók száma: 2500 
- a Sataedu alkalmazottainak száma: 400 
- a végzettséget szerzők száma évente:  700
- éves költségvetés: 30 M€
A közeljövő kihívása, ami előre kiszámítható csökkenést jelent a beiskolázásban. Azt lehet látni, hogy elsősorban a demográfiai hullám következtében csökken a szakképzésbe belépő fiatalok száma. Ezért 2016-tól nemzeti szinten 2200-al csökkentik a finanszírozott tanulói helyek számát, amiből a Sataedu-t a 160 férőhellyel érinti. A finanszírozás csökkentésében mint jó gyakorlatot tapasztaltam meg, miszerint a fenntartók, tudják tervezni évekre előre a tervezhető tanulói létszámot, és kiszámítható a hozzá tartozó finanszírozás.  Ezek szerint 2012-ig minden évben 2,5 %-al növekedett a tanulói helyekhez kapcsolódó finanszírozás, de 2013-ban megszűnt az indexálás és 2013-tól 2016-ig minden évben 4,2 %-al csökken a tanulói helyekhez kapcsolódó finanszírozás. A Sataedu számára is előre tervezhető, hogy az éves központi támogatás a 2013-as 21 M € – ról 2016-ra lecsökken 16.5 M € -ra, de ezzel párhuzamosan a 16 éves korosztály az adott dekádban 5 – 8 %-al csökken. Ezek az adatok nálunk is a rendelkezésünkre állnak Magyarországon, és ha évekre előre tervezhető a kormányzati szándék, akkor az iskolák számára is nagyobb biztonságot jelentene. Amint a szakképzés szervezeti váltása ithon megtörtént, Magyarországon is érdemes lenne ezt elérhetővé tenni minden a szakképzés fenntartásában érintett fél számára.

A tanonc képzés meghatározó része a munkahelyen végzett gyakorlat, melyet az iskolában folyó elméleti képzés kiegészít. A gyakornokkal egy határozott idejű foglalkoztatási szerződést kötnek, a tanonc képzésben érintett valamennyi érintett fél aláírásával.

A tanonc képzés iskolarendszerű és az iskolarendszeren kívüli képzésben elsajátítható szakképesítés esetén is választható képzési forma. Évente a szakképzésben résztvevő tanulók 9 %-a vesz részt tanonc képzésben.

A tanonc képzés alapja az a határozott idejű szerződés, melyet a 15 évnél idősebb gyakornok jelölt és a munkáltató köt meg. Minden tanuló esetén kidolgozásra kerül egy egyéni tanulási terv, mely a Nemzeti Oktatási hivatal által kiadott alaptanterv figyelembe vételével készül el.

A tanonc képzésben leginkább hasonlít a nálunk bevezetésre került duális szakképzés üzemi gyakorlatához. Finnországban ebben a  képzési formában megközelítően a képzés 70 – 80 %-a munkahelyeken, üzemi körülmények között folyik egy üzemi gyakorlati instruktor irányításával, felügyeletével. A szakképző iskola elméleti instrukciókkal támogatja a folyamatot.

A képzés során a munkáltató a kollektív szerződés szerinti munkabért fizet. Az elméleti képzés idejére a gyakornok napidíjra és utazási, szállás támogatásra jogosult. A munkáltató a képzés költségeit visszaigényelheti az államtól.
A szakképzés másik fajtája a 2+1 modell, amely az iskolai elméleti és gyakorlati képzés és a tanonc képzés kombinációja. Az elnevezés a képzési formák tanéveit jelölik. 

A tanuló képzése az első 2 tanévben az iskolában folyik (elmélet és gyakorlat egyaránt), majd a képzés utolsó tanévében üzemi gyakorlóhelyen, tanonc képzési formában fejeződik be. 

A 2+1 modell bevezetése még csak a kezdetén tart. A célok a következők: 
· a munkaerő-piaci igényekre való jobb válasz 

· a tanuló gyakorlati képzésének erősítése 

· kiegészíteni azokat a hiányokat, melyek a munkahelyen nem oktathatók 

· segíteni a tanulók elhelyezkedését.

Érdekes volt megtapasztalni a különböző képzési formák egymás mellettiségét. A napi tapasztalatok összegzése után az fogalmazódott meg bennem, hogy a Finnországban is elismerik a duális képzés eredményességét, a széleskörű bevezetése az erőteljes iskolai lobbi miatt nehézségekbe ütközik.

Jó gyakorlatok megismerése

Azt korábban is tudtam, hogy a nemzetközi szakmunkás versenyeken (EuroSkill, WorldSkills) a finn csapat évről évre nagy számú versenyzővel vesz részt és tagjai eredményesen is szerepelnek. Kíváncsi voltam, ennek okára. Azt tapasztaltam, hogy nemzetközi összehasonlításban idősebb korban kezdik el az iskolát, kevesebb tanórájuk is van, hosszabb a nyári szünet, mint nálunk és mégis az eredmények magukért beszélnek. A diákokat céltudatosabbnak és motiváltabbnak láttam, mint nálunk. 

Előadás a fogadó SATAEDU Nakkila intézetben és kedvenc helyszínem a tárgyfotó műterem

A multimédia, fotó, film készítő diákok kiállított munkáiból

Az különösen megdöbbentett, hogy mennyire jól működik a gyakorlatban a bizalmi elv. A diák és a tanár bízik egymásban, számítanak egymásra. A tanár tudja, mi a diák erőssége és megpróbálja ezen keresztül újabba újabb, kis erőfeszítéssel megoldható feladatok elé állítani. A sikeres teljesítés önbizalmat ad a diáknak, ami újabb kihívások leküzdésére sarkalja. Nem erőltetik a minden áron való tanulást, hisz a fizikai munkával is lehet bárki sikeres szakmunkás. A képzési rendszer átjárhatósága biztosítja később is egy szakmunkás tanulónak az egyetem elvégzésének a lehetőségét is. 
Nekem a sok, más területen Pl. a gazdaságfejlesztésben, a munkaerő-piaci képzési szerkezet kialakításában jelentett a napi döntéseimhez hasznos ismereteket a tanulmányút. 
Különösen fontos, és új információ volt a számomra, ahogy ezt a Satakunta Alkalmazott Tudományok Egyetemén megismerhettük milyen fontos szerepet szánnak a felsőoktatásban is a vállalkozóvá válásnak. A vállalkozói ismeretek oktatása egy alap szinten mindenki számára kötelező, és a szakiránynak megfelelően további kreditpontokat lehet benne szerezni, vagy magával egy vállalkozás beindításával is kiváltható. Ehhez minden támogatást, szakértőt, mentort megad az egyetem. A saját, működő vállalkozás bemutatása a szakdolgozat megvédésekor is plusz kreditpontokat ér. 

A képzőközpont filmstúdiójában az igazgató út finn népdalt énekel

Betekintést kaptam egy fejlett európai szakképzésébe, az alkalmazott duális képzési modell finn változatáról, az iskolák és a vállalatok közötti kapcsolatról. Láttam milyen módszereket alkalmaznak (táblázat) vesznek át a helyi ipar szereplőinek ösztönzésére azért, hogy a kis- és mikrovállakozások is szívesebben kapcsolódjanak be a gyakorlati képzésbe.
Bár a tanulmányútnak nem elsődleges feladata volt, mégsem elhanyagolható az a kapcsolati tőke amely e nélkül a tanulmányút nélkül nem valósult volna meg. Amikor is a BMKIK és a kiutazó partnerszervezetek közötti munkakapcsolat a közös ismeretek révén javul.

A Satakunta Regionális Tanácsnál téma: a gazdaság szakember szükségleteinek kielégítése az oktatási szektorban, Timo Vesiluoma
Az igazán nagy feladatot a bizalmi elv érvényesítése jelenti a számomra. Ma a környezetemben azt tapasztalom, hogy szükség van a nagyobb fegyelemre, a szigorra, a járható út kijelölésére, ha valaki az elvárásoknak megfelelően, eredményesen akar dolgozni. Az, hogy nálunk is az emberi fejekben ez ennyire általánosan jelen legyen, még sok időnek kell eltelni.  
Azonban apróbb, saját hatáskörben hozott döntéseimben egyre több örömet okoz, hogy – kísérleti jelleggel – de bizonyos feladatok elvégzésénél egyre inkább alkalmazom a bizalmi módszert. Teszem ezt a kamarai munkámban és teszem ezt a saját tanulóimnak kiadott feladatok esetében is. Mindeddig teljes sikerrel. A személyre szabott munka stressz mentes és több örömet is okoz.
Nagyon érdekes volt megtapasztalni, hogy a kultúra is hoz profitot egy közösségnek, egy városnak, egy régiónak. Továbbá az oktatásban nagy a tanárok, mentorok szabadsága, nem uniformizálnak és nem olyan kötött a tanterv, mint nálunk. Ehhez azonban a közgondolkodásnak is meg kell változnia nálunk is.

Jó gyakorlatnak tartja mindenki, hogy az intézmények költségvetésének 10%-a függ attól, hogy a végzettek közül hányan helyezkednek el a tanult végzettség birtokában. Az utánkövetés természetes, ami egy képző intézmény minőségi mutatója.
III. A szakmai tanulmányút szervezése
Mint a projekt szakmai vezetője igyekeztem mindent megtenni a csoport tagjai minél szélesebb ismeretekkel gazdagodva térjenek haza. Minden lehetséges kérdésre igyekeztünk a fogadó intézménnyel közösen megtalálni a kielégítő választ. Köszönet a fogadó intézmény rugalmasságáért, lelkiismeretes munkájáért!

A szakmai program a résztvevők igényeinek megfelelően lett összeállítva, amiben benne voltak a saját céljaim is (MFKB- munkaerő-piaci előrejelzés, további kapcsolatbővítés, termelő vállalkozások külpiacra juttatása az oktatás segítségével). 

A fogadó intézmény nagy odaadással, empátiával segített megoldani minden felmerülő kérdést a szakmai programon túl az utazás szabadidő és kulturális programok területén is. Pl. hivatásos idegenvezetőt fogadott a világörökség részének számító Rauma történelmi óvárosa megtekintéséhez.

A szállás egyszerű, de minden igényt kielégítő, tiszta, rendes volt. 
IV. A szakmai tanulmányúttal kapcsolatos elvárásai megvalósultak-e?
A disszeminációs tervemben megfogalmazódottak maximálisan teljesültek. Örülök, hogy a projektbe sikerült bevonni a megye szakképzésben meghatározó szereplőit, aminek további eredménye az, hogy sikerült egy nemzetközi kitekintést kapni és további aktív kapcsolatokat kiépíteni. Ennek része pl. hogy megállapodtunk egy újabb, nagyobb léptékű partnerségi pályázat beadásában, mint konzorciumi partnerek. A nyelvi kifejezőkészségem javult.

A záró értekezletet követő fogadáson az …. értékelte az eredményes együttműködést, és mondtam köszönetet a program sikeres lebonyolításához nyújtott segítséegt.
V. Javaslat
A legnehezebb feladat javaslatot megfogalmazni olyanban, amihez az általános gondolkodásnak kell megváltoznia. Nekem a kiszámíthatóság, bizalmi elv érvényesülése a mindennapokban tetszett a legjobban. Kicsiben, a saját munkámban is eredménnyel alkalmaztam ott, ahol megpróbáltam. Ajánlom másnak is!
A munkaerő-piac igényeire rugalmasan reagálni képes szakképzési rendszer a foglalkoztatás és a szakképzés szereplőinek együttműködésével kapcsolatban megállapítható, hogy olyan országban ahol más van a közgondolkodásban, az emberek fejében, elegendő figyelemmel kísérni a gazdaság változásait és az iskola is rugalmasan alkalmazkodik a változó igényekhez. Neki is az a legfontosabb, hogy az iskolából kikerülő diák minél előbb kapjon a végzettségének megfelelő munkát, minél többen helyezkedjenek el a tanult szakmájukban. Ez ma Magyarországon csak törvényi erővel valósítható meg.
A gyakorlati képzés helyszínén ott vannak a legkorszerűbb informatikai eszközök is, amivel nyomon követhető a diákok előrehaladása. A gyakorlatban elsajátított tudás mérésére, és beszámítására láttunk egyszerű, de itthon is megvalósítható jó gyakorlatot.
A jó tapasztalatok megosztása

A tapasztalataim megosztom a Békés Megyei Kereskedelmi és Iparkamara tisztségviselőivel elnökségével, a Szakképzési Bizottság tagjaival és munkám során az érintett vállalkozásokkal. Kihasználva a kamarák hálózatos működését a tapasztalataim megosztom a Magyar Kereskedelmi és Iparkamara rendszeresen ülésező Szakképzési Kollégiumával ami által  országosan is eredményesen használható szakképzés szervezési, irányítási feladatokban tudok máshol bevált jó gyakorlatot bemutatni.  A bizalmi elvet pedig a saját tanulóim képzésében azóta is sikerrel alkalmazom több feladat esetén.
Békés, 2015. március 15.

